सीरिया, इराक, यमन और अफगानिस्तान में गृहयुद्ध के चलते शरणार्थियों का रेला यूरोपीय देशों की ओर सतत् बढ़ रहा है। यूरोपियन यूनियन के देश यह चर्चा करने को बाध्य हो रहे हैं कि वह इन देशों के कितने शरणार्थियों को जगह देने मे सक्षम हैं। निःसंदेह इन शरणार्थियों की वजह से यूरोपीय देश गंभीर और बड़ी समस्या से घिर गये हैं। जिसके चलते सिर्फ वित्तीय कठिनाईयां ही नही कानून-व्यवस्था के साथ आधारभूत संरचना में भी बहुत बड़ी मात्रा मे दबाव पड़ रहा है। इस भयावह शरणार्थी समस्या के चलते पश्चिमी देशों की जनसंख्या का अनुपात तो बदल ही रहा है बल्कि शरणार्थियों के माध्यम से जेहादियों के प्रवेश का खतरा उत्पन्न हो गया है। बड़ी बात यह कि इस समस्या के चलते रूस एवं अमेरिका में भी संघर्ष की संभावना उत्पन्न हो गई है।